Document ID: 32015R0186

KOMISJONI MÄÄRUS (EL) 2015/186,
6. veebruar 2015,
millega muudetakse Euroopa Parlamendi ja nõukogu direktiivi 2002/32/EÜ I lisa arseeni, fluori, plii, elavhõbeda, endosulfaani ja Ambrosia spp. seemnete piirnormide osas
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 7. mai 2002. aasta direktiivi 2002/32/EÜ loomatoidus leiduvate soovimatute ainete kohta, (1) eriti selle artikli 8 lõiget 1,
ning arvestades järgmist:
(1)
Direktiivis 2002/32/EÜ on sätestatud, et selliste loomasöödaks ettenähtud toodete kasutamine, mis sisaldavad soovimatuid aineid üle kõnealuse direktiivi I lisas sätestatud piirnormide, on keelatud.
(2)
On esitatud uusi andmeid, mis näitavad, et arseeni, fluori ja plii piirnormid ei ole saavutatavad mereloomade lubjarikaste kodade puhul. Seepärast on asjakohane suurendada arseeni, fluori ja plii piirnorme mereloomade lubjarikaste kodade puhul, et tagada nende mereloomade lubjarikaste kodade kättesaadavus loomade toidus ning säilitada samas kõrgetasemeline loomade ja inimeste tervise kaitse.
(3)
Lemmikloomatoidu tööstus kasutab toorainena mitmeid toiduainetetööstuse kaas- ja kõrvalsaadusi, et toota kassidele või koertele tasakaalustatud toitu, mis vastab nende vajadustele aminohapete, süsivesikute, valkude, mineraalainete, mikroelementide ja vitamiinide järele. Praegused elavhõbeda piirnormid selliste loomatoiduks ettenähtud kaas- ja kõrvalsaaduste puhul on rangemad kui elavhõbeda piirnorm inimtoiduks ettenähtud kala lihaskoe puhul. Seetõttu on puudus sellistest kaas- ja kõrvalsaadustest, mis vastavad lemmikloomatoidus kasutamiseks nõutavale elavhõbeda piirnormile, mistõttu on lemmikloomatoidu tootmiseks vaja kasutada väiksemaid kalu, millel on väiksem elavhõbedasisaldus. See aga on vastuolus säästva kalapüügi põhimõtetega. Seetõttu on asjakohane kohandada elavhõbeda piirnormi kalade, muude veeloomade ja nendest saadud toodete puhul, mis on ette nähtud segasööda tootmiseks koertele, kassidele, dekoratiivkaladele ja karusloomadele, säilitades samal ajal loomatervise kaitse kõrge taseme.
(4)
Hiljutiste andmete hindamine endosulfaani esinemise kohta söödamaterjalis on näidanud, et endosulfaani piirnorme võib vähendada õliseemnete ja maisi ning nendest saadud toodete puhul.
(5)
Komisjoni määrusega (EL) nr 1275/2013 (2) on direktiivi 2002/32/EÜ I lisast ekslikult välja jäetud joonealune märkus Ambrosia spp. seemnete sisalduse kohta söödamaterjalides. Kogemused on näidanud, et teatavaid kõnealuse joonealuse märkuse sätteid on vaja tugevdada, et hoida ära Ambrosia spp. seemnete sattumist keskkonda. Seepärast on asjakohane see joonealune märkus uuesti kõnealusesse lisasse sisse tuua.
(6)
Seega tuleks direktiivi 2002/32/EÜ vastavalt muuta.
(7)
Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Direktiivi 2002/32/EÜ I lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 6. veebruar 2015

Labels: 0
1
20
6